16 vas vir moord op bejaardeArgieffoto Brig. Hangwani Mulaudzi, woordvoerder van die polisie, sê 15 vroue en een man is deur ŉ spesiale taakspan in hegtenis geneem in verband met die moord op Hlongolwane Jack Mkanza. Hy is Woensdag met klippe bestook voor daar ŉ buiteband om sy nek geplaas en aan die brand gesteek is. Die verdagtes het van die toneel gevlug. Mkanza is daarvan beskuldig dat hy Mamaila Maluleke (79) verkrag en vermoor het. Haar liggaam is Dinsdag in ŉ veld gevind. Die verdagtes, tussen 18 en 45 jaar oud, sal Maandag in die Tiyani-landdroshof verskyn. Genl.maj. Benny Ntlemeza, waarnemende polisiehoof in Limpopo, het die taakspan geloof vir die arrestasies. Hy sê die polisie sal nie wetteloosheid en diegene wat reg in eie hande neem duld nie. “Ons doen ŉ beroep op mense om sake by die polisie aan te meld en nie self verdagtes te vervolg nie.”